**5. *AD HOC* SJEDNICA VIJEĆA ZA PROVEDBU KODEKSA PONAŠANJA DRŽAVNIH DUŽNOSNIKA U TIJELIMA IZVRŠNE VLASTI**

Sjednica se održala 13. studenoga 2023. godine u 13:30 putem platforme MS Teams.

**Dnevni red:**

1. Ovjera zapisnika s 4. sjednice Vijeća za provedbu Kodeksa ponašanja državnih dužnosnika u tijelima izvršne vlasti
2. Organizacija edukacija za dužnosnike
3. Proračunska sredstva za rad Vijeća
4. Četvrto izvješće Europske komisije o vladavini prava za 2023. godinu

**Prisutne:**

Anja Šimpraga, potpredsjednica Vlade Republike Hrvatske

prof. dr. sc. Gordana Marčetić, Pravni fakultet Sveučilišta u Zagrebu

izv. prof. dr. sc. Sunčana Roksandić, Pravni fakultet Sveučilišta u Zagrebu

Klaudija Abramović, stručno-administrativna podrška, Ministarstvo pravosuđa i uprave

Darija Gradski, stručno-administrativna podrška, Ministarstvo pravosuđa i uprave

**Sažetak sjednice i zaključci**

Zapisnik s 4. sjednice Vijeća za provedbu Kodeksa ponašanja državnih dužnosnika u tijelima izvršne vlasti jednoglasno je usvojen.

Slijedom obaveza Vijeća iz čl. 12. Kodeksa ponašanja državnih dužnosnika u tijelima izvršne vlasti prema kojem Vijeće pruža potporu dužnosnicima u izvršavanju obveza koje se odnose na upoznatost sa sadržajem Kodeksa te edukaciju i informiranje o propisima i obvezama u području suzbijanja korupcije i druga pitanja od važnosti za poštivanje etičkih načela i pravila ponašanja, a nakon edukacije održane 5. srpnja 2023. u Nacionalnoj i sveučilišnoj knjižnici tijekom sjednice Užeg kabineta Vlade za 23 obveznika među kojima su bili predsjednik i članovi Vlade Republike Hrvatske, Vijeće će organizirati edukacije za preostala 63 obveznika u dva termina: 28. studenoga 2023. u 12:00 i 29. studenoga 2023. u 9:00 koje će se održati u Državnoj školi za javnu upravu.

Nastavno na 9. sjednicu Vlade Republike Hrvatske održanu 9. studenoga 2023. godine kojom prilikom je donesena Odluka o izmjenama Odluke o proračunskom okviru za razdoblje 2024. - 2026., kako bi se za rad Vijeća u 2024. g. na vrijeme osigurala dodatna sredstva kroz proračunske aktivnosti Ministarstva pravosuđa i uprave, dogovoreno je da će članice Vijeća izraditi program rada za 2024. g. iz kojega će biti vidljivo koje aktivnosti se planiraju poduzeti kao i sredstva potrebna za njihovu provedbu.

Temeljem zaprimljenog poziva Predstavništva Europske komisije u Hrvatskoj i Glavne uprave Europske komisije za unutarnje poslove za sudjelovanjem u ključnom razgovoru o vladavini prava u Hrvatskoj čiji je temelj četvrto izvješće Europske komisije o vladavini prava za 2023. koje sadržava konkretne preporuke o vladavini prava za sve države članice, uključujući Hrvatsku, prof. dr. sc. Gordana Marčetić i izv. prof. dr. sc. Sunčana Roksandić istaknule su važnost i značaj tog poziva te predložile da se članice Vijeća svakako prijave za sudjelovanje.